BG Официален вестник на Европейския съюз L 71/59

РЕШЕНИЕ НА КОМИСИЯТА

от 16 март 2009 година

за невключване на трифлумурон в приложение I към Директива 91/414/ЕИО на Съвета и за отнемане на разрешенията за продукти за растителна защита, съдържащи посоченото вещество

(нотифицирано под номер C(2009) 1681)

(текст от значение за ЕИП)

(2009/241/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за създаване на Европейската общност,

като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,

като има предвид, че:

(1) В член 8, параграф 2 от Директива 91/414/ЕИО се предвижда, че дадена държава-членка може през период от 12 години от датата на нотифициране на посочената директива да разреши пускането на пазара на продукти за растителна защита, съдържащи активни вещества, които не са изброени в приложение I към посочената директива, които вече се намират на пазара две години след датата на нотифициране, докато тези вещества постепенно се проучват в рамките на работна програма.

(2) В регламенти (ЕО) № 451/2000 (2) и (ЕО) № 1490/2002 (3) на Комисията се определят подробните правила за изпълнението на третия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които да бъдат оценени с оглед на евентуалното им включване в приложение I към Директива 91/414/ЕИО. Този списък включва трифлумурон.

(3) Въздействието на трифлумурон върху човешкото здраве и околната среда е оценено в съответствие с разпоредбите, установени с регламенти (ЕО) № 451/2000 и (ЕО) № 1490/2002, за редица употреби, предложени от нотификатора. Освен това в посочените регламенти се определят докладващите държави-членки, които трябва да представят съответните доклади за оценка и препоръки на Европейския орган за безопасност на храните (ЕОБХ) в съответствие с член 10, параграф 1 от Регламент (ЕО) № 1490/2002. За трифлумурон докладващата държава-членка беше Италия и цялата необходима информация беше представена на 15 юли 2005 г.

(4) Докладът за оценка беше обект на партньорска проверка от държавите-членки и ЕОБХ в рамките на неговата работна група за оценка и беше представен на Комисията на 30 септември 2008 г. под формата на заключение на ЕОБХ по отношение на партньорската проверка за оценка на риска от активното вещество трифлумурон (4). Този доклад беше разгледан от държавите-членки и от Комисията в рамките на Постоянния комитет по хранителната верига и здравето на животните и финализиран на 2 декември 2008 г. под формата на доклад на Комисията от прегледа на трифлумурон.

(5) По време на оценяването на активното вещество бяха установени няколко факта, пораждащи загриженост. По-специално въз основа на наличната информация не е доказано, че излагането на потребителя на това вещество е приемливо поради липса на данни по отношение на вида и нивото на съответните остатъчни вещества. Всъщност, извършването на оценка на високия риск от метаболита М07 не бе възможно поради недостиг на данни за определяне на критична референтна доза за този метаболит. Също така липсват данни, които да позволят точното определяне на остатъка и прогнозирането на нивото на остатъчни вещества в стоките от преработени плодове. Освен това бе установен висок риск за водните организми. Поради това не беше възможно да се направи заключение въз основа на наличната информация, че трифлумурон отговаря на критериите за включване в приложение I към Директива 91/414/ЕИО.

(6) Комисията прикани нотификатора да представи своето становище относно резултатите от партньорската проверка и относно намерението си да продължи или не да предлага веществото за одобрение. Нотификаторът представи своите коментари, които бяха разгледани внимателно. Все пак, въпреки аргументите, изложени от нотификатора, установените свойства, предизвикващи безпокойство, не могат да се изключат и оценките, изготвени на основата на предоставената и оценена информация по време на експертните срещи на ЕОБХ, не показват, че може да се очаква, че при предложените условия за употреба продуктите за растителна защита, съдържащи трифлумурон, по принцип отговарят на изискванията, определени в член 5, параграф 1, букви а) и б) от Директива 91/414/ЕИО.

(7) Поради това веществото трифлумурон не следва да бъде включено в приложение I към Директива 91/414/ЕИО.

(8) Следва да се вземат мерки, които да гарантират, че издадените разрешения за продуктите за растителна защита, съдържащи трифлумурон, ще бъдат отнети в рамките на определен срок, както и че няма да бъдат подновявани и няма да бъдат издавани нови разрешения за такива продукти.

(9) Всеки гратисен период, предоставен от държава-членка за унищожаване, съхранение, пускане на пазара и използване на съществуващите запаси от продукти за растителна защита, съдържащи трифлумурон, следва да бъде ограничен до дванадесет месеца, за да се позволи употребата на съществуващите запаси за един допълнителен вегетативен период, което е гаранция, че продуктите за растителна защита, съдържащи трифлумурон, ще останат достъпни за земеделските производители в продължение на 18 месеца, считано от датата на приемане на настоящото решение.

(10) Настоящото решение не накърнява правото на подаване на заявление за трифлумурон в съответствие с член 6, параграф 2 от Директива 91/414/ЕИО, подробните правила за прилагането на която са установени с Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (5), с оглед на евентуалното включване на веществото в приложение I.

(11) Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,

ПРИЕ НАСТОЯЩОТО РЕШЕНИЕ:

Член 1

Трифлумурон не се включва като активно вещество в приложение I към Директива 91/414/ЕИО.

Член 2

Държавите-членки гарантират, че:

а) разрешенията за продукти за растителна защита, съдържащи трифлумурон, се отнемат до 16 септември 2009 г.;

б) никакви разрешения за продукти за растителна защита, съдържащи трифлумурон, няма да бъдат издавани или подновявани, считано от датата на публикуване на настоящото решение.

Член 3

Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, е възможно най-кратък и изтича най-късно на 16 септември 2010 г.

Член 4

Адресати на настоящото решение са държавите-членки.

Съставено в Брюксел на 16 март 2009 година. За Комисията Androulla VASSILIOU Член на Комисията

(1) ОВ L 230, 19.8.1991 г., стр. 1.

(2) ОВ L 55, 29.2.2000 г., стр. 25.

(3) ОВ L 224, 21.8.2002 г., стр. 23.

(4) EFSA Scientific Report (2008) 194. Заключение относно партньорската проверка на трифлумурон (Conclusion on the peer review of triflumuron), финализиран на 30 септември 2008 г.

(5) ОВ L 15, 18.1.2008 г., стр. 5.